               EURÓPSKA KOMISIA
            V Bruseli13. 5. 2020
            COM(2020) 194 final
            2020/0078(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v Medzinárodnej organizácii civilného letectva, pokiaľ ide o oznámenie dobrovoľnej účasti v systéme kompenzácie a znižovania emisií uhlíka v medzinárodnom letectve (CORSIA) od 1. januára 2021 a zvolenej možnosti výpočtu kompenzačných požiadaviek vzťahujúcich sa na prevádzkovateľov letúnov v rokoch 2021 – 2023

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o stanovení pozície, ktorá sa má zaujať v mene Únie v Medzinárodnej organizácii civilného letectva (ICAO), pokiaľ ide o dobrovoľnú účasť v systéme kompenzácie a znižovania emisií uhlíka v medzinárodnom letectve (CORSIA) od 1. januára 2021 a zvolenú možnosť výpočtu kompenzačných požiadaviek vzťahujúcich sa na prevádzkovateľov letúnov v rokoch 2021 – 2023.

               2.Kontext návrhu

               2.1.Chicagsky dohovor a Parížska dohoda

               Cieľom Chicagskeho dohovoru (ďalej len „dohovor“) je regulácia medzinárodnej leteckej dopravy. Platnosť nadobudol 4. apríla 1947 a zriadila sa ním Medzinárodná organizácia civilného letectva.

               Parížsku dohodu prijala Konferencia zmluvných strán Rámcového dohovoru Organizácie Spojených národov o zmene klímy v decembri 2015 a jej cieľom je udržať nárast globálnej teploty výrazne pod 2 °C v porovnaní s predindustriálnymi úrovňami a pokračovať v úsilí o obmedzenie nárastu teploty na 1,5 °C. K dosiahnutiu tohto zníženia emisií by mali prispieť všetky hospodárske odvetvia vrátane medzinárodnej leteckej dopravy.

               Zmluvnými stranami oboch aktov sú všetky členské štáty EÚ. Únia a jej členské štáty sú stranami Parížskej dohody a spoločne sa zaviazali znížiť svoje emisie skleníkových plynov.

               2.2.Medzinárodná organizácia civilného letectva

               Medzinárodná organizácia civilného letectva je špecializovaná agentúra Organizácie Spojených národov. K jej cieľom patrí rozvíjať zásady a techniky medzinárodnej leteckej navigácie a podporovať plánovanie a rozvoj medzinárodnej leteckej dopravy. EÚ je ad-hoc pozorovateľom v mnohých orgánoch ICAO (zhromaždenie a iné technické orgány).

               2.3.Systém kompenzácie a znižovania emisií uhlíka v medzinárodnom letectve (CORSIA)

               Rada ICAO prijala Medzinárodné štandardy a odporúčania (SARP) o ochrane životného prostredia – systém kompenzácie a znižovania emisií uhlíka v medzinárodnom letectve (CORSIA) ako zväzok IV prílohy 16 k Chicagskemu dohovoru na svojom 214. zasadnutí 27. júna 2018.

               Požiadavky na meranie, vykazovanie a overovanie (MRV) spojené s emisiami CO2 z medzinárodných letov podľa zväzku IV prílohy 16 sa uplatňujú od 1. januára 2019. Požiadavky na kompenzáciu CO2 podľa zväzku IV prílohy 16 sa začnú uplatňovať od 1. januára 2021.

               Kapitola 3 odseky 3.1.3 a 3.2.1 a dodatok 1 („Administratívne postupy“) k zväzku IV prílohy 16 si vyžadujú, aby štáty do 30. júna 2020 oznámili ICAO:

               •
                     svoje rozhodnutie o dobrovoľnej účasti, resp. nepokračovaní v dobrovoľnej účasti od 1. januára 2021
                  1
               ,

               •
                     ktorú možnosť si zvolili na výpočet kompenzačných požiadaviek vzťahujúcich sa na prevádzkovateľov letúnov v rokoch 2021 – 2023.

               2.4.Systém EÚ na obchodovanie s emisiami

               Odvetvie letectva je zahrnuté v systéme EÚ na obchodovanie s emisiami (EU ETS) od roku 2012
                  2
               . EU ETS pokrývala emisie z letov pristávajúcich v Európskom hospodárskom priestore (EHP) a vzlietajúcich z neho, a to aj z/do tretích krajín. Na posilnenie dynamiky v Medzinárodnej organizácii civilného letectva a uľahčenie hľadania spoločného prístupu k riešeniu emisií z medzinárodnej leteckej dopravy však Únia prijala dočasné výnimky na obmedzenie geografického rozsahu iba na lety v rámci EHP, čím sa vylúčili lety z/do krajín mimo EHP, a čaká na vývoj na medzinárodnej scéne
                  3
               .

               Posledná revízia smernice 2003/87/ES z roku 2017 podporuje výklad uvedený v článku 28b, že systém CORSIA by sa zohľadnil zmenou schémy spravujúcej EU ETS, a to na základe posúdenia kľúčových prvkov systému CORSIA – aj z hľadiska účasti, a že by sa to malo dosiahnuť spôsobom, ktorý je v súlade s klimatickým cieľom EÚ na rok 2030 (v súlade so zásadou Parížskej dohody nepoľavovať z dosiahnutého
                  4
               ).

               3.Pozícia, ktorá sa má zaujať v mene Únie

               3.1.Kontext

               Únia výrazne podporuje globálne trhové opatrenie ICAO v oblasti emisií z medzinárodnej leteckej dopravy, t. j. systém CORSIA, ktorý prispieva k boju proti zmene klímy. Podpora Únie sa prejavila napríklad tak, že Európsky parlament a Rada zmenili systém EU ETS už trikrát, aby uľahčili pokrok v ICAO.

               Hoci pôvodný cieľ systému CORSIA je obmedzený na kompenzáciu nárastu emisií od roku 2020, je dôležité podporovať počiatočný pokrok a prispieť k primeranej účasti v záujme dosiahnutia cieľa.

               Rozhodnutím Rady (EÚ) 2016/915
                  5
                sa stanovila pozícia Únie, pokiaľ ide o medzinárodný nástroj, ktorý majú vypracovať orgány ICAO a ktorý má viesť k vykonávaniu jednotného globálneho trhového opatrenia na emisie z medzinárodnej leteckej dopravy od roku 2020.

               Cieľom nariadenia (EÚ) 2017/2392
                  6
                je predovšetkým „príprava na vykonávanie globálneho trhového opatrenia od roku 2021“. Ako sa v nariadení uvádza, „praktické sprevádzkovanie [opatrenia] si však bude vyžadovať opatrenia zo strany členov ICAO na vnútroštátnej úrovni“.

               V článku 28b smernice 2003/87/ES (smernica o ETS)
                  7
                sa stanovuje, že „[d]o 12 mesiacov od prijatia relevantných nástrojov zo strany ICAO a pred sprevádzkovaním globálneho trhového opatrenia Komisia predloží správu Európskemu parlamentu a Rade, v ktorej posúdi spôsoby vykonania uvedených nástrojov v práve Únie prostredníctvom revízie tejto smernice. Komisia v uvedenej správe podľa potreby posúdi aj pravidlá týkajúce sa letov v rámci EHP. Preskúma aj ambíciu a celkovú environmentálnu integritu globálneho trhového opatrenia vrátane jeho všeobecnej ambície vo vzťahu k cieľom v rámci Parížskej dohody, miery účasti, jeho vynútiteľnosti, transparentnosti, sankcií za nedodržiavanie pravidiel, postupov pre účasť verejnosti, kvality kompenzačných kreditov, monitorovania, nahlasovania a overovania emisií, registrov, zodpovednosti, ako aj pravidiel používania biopalív.“

               Rozhodnutím Rady (EÚ) 2018/2027
                  8
                sa stanovila pozícia, ktorá sa má v mene Európskej únie zaujať v rámci ICAO v súvislosti s prvým vydaním štandardov a odporúčaní SARP k systému CORSIA, pokiaľ ide o oznamovanie rozdielov. V súlade s daným rozhodnutím členské štáty oznámili rozdiely oproti ICAO, pričom poukázali na rozdiely medzi systémami EU ETS (podľa tratí) a CORSIA (podľa štátov), ako aj to, že vykonávanie systému CORSIA v EÚ by prebehlo formou revízie systému EU ETS, ako bolo dohodnuté v rámci jeho poslednej revízie z roku 2017
                  9
               . Cieľom bolo zachovať acquis EÚ a politický priestor do budúcnosti, ako aj úroveň klimatických ambícií EÚ.

               Komisia 4. marca 2020 prijala návrh európskeho klimatického predpisu
                  10
               , podľa ktorého by sa Únia zaviazala dosiahnuť cieľ klimatickej neutrality v Únii do roku 2050 v záujme splnenia dlhodobého teplotného cieľa stanoveného v článku 2 Parížskej dohody. Návrh vychádza zo záveru, že treba prijať dodatočné opatrenia a prispieť budú musieť všetky odvetvia, keďže pri existujúcich politikách sa do roku 2050 očakáva zníženie emisií skleníkových plynov iba o 60 %, takže na dosiahnutie klimatickej neutrality treba ešte urobiť omnoho viac.

               A napokon, Únia už od začiatku pilotnej fázy systému CORSIA viackrát vyjadrila politický záväzok implementovať ho. Naposledy vyjadrenie v mene EÚ a jej členských štátov na 40. zhromaždení ICAO v roku 2019 na jednej strane ukázalo, že Únia by si pri premietnutí systému CORSIA v systéme EU ETS zachovala politický priestor a klimatické ambície, a na druhej strane potvrdilo, že Únia a jej členské štáty naďalej „výrazne podporujú systém CORSIA“ a zostávajú „plne odhodlaní implementovať ho už od začiatku pilotnej fázy“. Únia sústavne pripomínala potrebu zachovať relevantnú legislatívu EÚ a jej klimatické ambície v súlade s poslednou revíziou systému EU ETS, čo zopakovala aj v rámci rozdielu predloženého v roku 2018 a v rámci vyjadrenia EÚ na 40. zhromaždení ICAO. Európsky parlament odvtedy vyzval Komisiu a členské štáty, aby chránili legislatívnu nezávislosť EÚ pri vykonávaní smernice o ETS
                  11
               .

               3.2.Navrhovaná pozícia

               Do termínu 30. júna 2020 stanoveného v SARP systému CORSIA treba prijať pozíciu, ktorá sa má zaujať v mene Únie, aby členské štáty mohli predložiť potrebné oznámenia.

               Pokiaľ ide o prvú otázku, t. j. oznámenie každého rozhodnutia o dobrovoľnej účasti alebo o nepokračovaní v dobrovoľnej účasti od 1. januára 2021: vzhľadom na politický záväzok opakovane vyjadrovaný Úniou, ktorý už uznala aj ICAO, na očakávané prínosy systému CORSIA pre životné prostredie a medzinárodnú leteckú dopravu, ako aj na absenciu akejkoľvek schodnej globálnej alternatívy sa navrhuje oznámiť dobrovoľnú účasť členských štátov od začiatku pilotnej fázy 1. januára 2021. Oznámenie by bolo s výhradou rozdielov predložených v roku 2018 v súlade s rozhodnutím Rady (EÚ) 2018/2027, ako aj s výhradou akýchkoľvek budúcich rozdielov, a nebolo by ním dotknuté preskúmanie systému EU ETS v zmysle dohody z roku 2017, ani ambície EÚ v oblasti klímy a smernica o obnoviteľných zdrojoch energie
                  12
               .

               Pokiaľ ide o druhú otázku, t. j. oznámenie možnosti zvolenej na výpočet kompenzačných požiadaviek vzťahujúcich sa na prevádzkovateľov letúnov v rokoch 2021 – 2023: navrhuje sa, aby sa zvolila možnosť emisií za roky 2021, 2022 a 2023 pre každý z daných rokov pilotnej fázy, a nie emisie z roka 2020 pre každý z príslušných rokov. Týmto prístupom sa zohľadnia očakávané prínosy pre životné prostredie a medzinárodnú leteckú dopravu, potreba stimulovať prevádzkovateľov k znižovaniu environmentálneho zaťaženia a dôležitosť včasného konania, pričom sa zároveň zohľadní objem nákladov na kompenzáciu, ktoré môžu vzniknúť európskym prevádzkovateľom, ako aj prípadný vplyv na ich medzinárodnú konkurencieschopnosť. Ak sa ako referenčné zvolia roky 2021, 2022 a 2023, mala by sa dosiahnuť vyššia environmentálna účinnosť než pri referenčnom roku 2020. Je to preto, že v rokoch 2021, 2022 a 2023 sa očakávajú vyššie emisie z medzinárodnej leteckej dopravy než v roku 2020, a to aj vzhľadom na zásadný vplyv pandémie COVID-19 na leteckú prevádzku a emisie.

               V tomto kontexte treba zabezpečiť, aby sa náležite zohľadnili aktuálne a prípadné budúce rozdiely medzi právom Únie a systémom CORSIA. Uvedené oznámenie by preto malo zahŕňať odkaz na rozdiel oznámený na základe rozhodnutia Rady (EÚ) 2018/2027. Keďže tento rozdiel, pokiaľ je stále relevantný, sa týka iba priznania právomocí štátov voči rôznym prevádzkovateľom, vzhľadom na určité odlišnosti v štruktúre systémov CORSIA a EU ETS by sa v uvedenom oznámení mala vyhradiť aj možnosť oznámiť ďalšie rozdiely.

               4.Súlad s ostatnými politikami Únie

               Navrhované rozhodnutie je v súlade s ostatnými politikami Únie a dopĺňa ich – najmä v oblasti energetiky, životného prostredia a dopravy. Pripomína prepojenie medzi účasťou v systéme CORSIA a revíziou smernice o EU ETS zo strany Európskeho parlamentu a Rady v zmysle nariadenia 2017/2392. Komisia však zatiaľ nepredložila správu podľa článku 28b smernice o ETS a vo všeobecnejšej rovine zatiaľ nie je známe budúce rozhodnutie zákonodarcu v tejto oblasti. Preto by sa toto oznámenie malo považovať za priebežný medzikrok, s ohľadom na kapitolu 3 ods. 3.1.3 a 3.2.1, ako aj dodatok 1 k zväzku IV prílohy 16 k Chicagskemu dohovoru.

               Na zaistenie toho, aby týmto medzikrokom neboli dotknuté budúce politické rozhodnutia spoluzákonodarcov, musí sa v oznámení uviesť odkaz na rozdiel už oznámený v súlade s rozhodnutím Rady (EÚ) 2018/2027, ako aj uvedená možnosť, že sa oznámia aj ďalšie dodatočné rozdiely.

               5.Právny základ

               5.1.Procesnoprávny základ

               5.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Článok 218 ods. 9 ZFEÚ sa uplatňuje bez ohľadu na to, či je Únia členom predmetného orgánu alebo zmluvnou stranou dohody
                  13
               .

               5.1.2.Uplatnenie na tento prípad

               Podľa kapitoly 3 ods. 3.1.3 a dodatku 1 („Administratívne postupy“) k zväzku IV prílohy 16 k dohovoru musia štáty oznámiť ICAO do 30. júna 2020 svoje rozhodnutie o dobrovoľnej účasti alebo o nepokračovaní v dobrovoľnej účasti od 1. januára 2021, ako aj to, ktorú možnosť si zvolili v súlade s odsekom 3.2.1 zväzku IV prílohy 16 na výpočet kompenzačných požiadaviek vzťahujúcich sa na prevádzkovateľov letúnov v rokoch 2021 – 2023.

               Z daných ustanovení vyplýva, že určité právne účinky systému CORSIA prijaté rozhodnutím Rady ICAO – orgánu zriadeného dohodou – závisia od predloženia príslušných oznámení organizácii ICAO, ako aj od podmienok uvedených oznámení. Prijatie pozície Únie k takýmto oznámeniam preto patrí do rozsahu pôsobnosti článku 218 ods. 9 ZFEÚ.

               5.2.Hmotnoprávny základ

               V súlade s článkom 192 ods. 1 a článkom 191 ZFEÚ musí Európska únia okrem iného prispievať k dosahovaniu týchto cieľov: udržiavanie, ochrana a zlepšovanie kvality životného prostredia; podpora opatrení na medzinárodnej úrovni na riešenie regionálnych alebo celosvetových problémov životného prostredia, a to predovšetkým na boj proti zmene klímy.

               5.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               5.2.2.Uplatnenie na tento prípad

               Hlavný cieľ a obsah pripravovaného aktu súvisí s politikou v oblasti klímy v kontexte medzinárodnej leteckej dopravy.

               Hmotnoprávnym základom navrhovaného rozhodnutia je preto článok 192 ods. 1 ZFEÚ.

               5.3.Záver

               Právnym základom navrhovaného rozhodnutia by mal byť článok 192 ods. 1 ZFEÚ v spojení s článkom 218 ods. 9 ZFEÚ.

               2020/0078 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v Medzinárodnej organizácii civilného letectva, pokiaľ ide o oznámenie dobrovoľnej účasti v systéme kompenzácie a znižovania emisií uhlíka v medzinárodnom letectve (CORSIA) od 1. januára 2021 a zvolenej možnosti výpočtu kompenzačných požiadaviek vzťahujúcich sa na prevádzkovateľov letúnov v rokoch 2021 – 2023

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 192 ods. 1 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Chicagsky dohovor o medzinárodnom civilnom letectve (ďalej len „dohovor“), ktorého cieľom je regulovať medzinárodnú leteckú dopravu, nadobudol platnosť 4. apríla 1947. Zriadila sa ním Medzinárodná organizácia civilného letectva (ICAO).

               (2)Všetky členské štáty Únie sú zmluvnými štátmi dohovoru a členmi ICAO, pričom Únia má v určitých orgánoch ICAO štatút pozorovateľa.

               (3)21. konferencia zmluvných strán Rámcového dohovoru Organizácie Spojených národov o zmene klímy prijala v decembri 2015 Parížsku dohodu, ktorej cieľom je udržať nárast globálnej teploty výrazne pod 2 °C v porovnaní s predindustriálnymi úrovňami a pokračovať v úsilí o obmedzenie nárastu teploty na 1,5 °C. K dosiahnutiu týchto znížení emisií by mali prispieť všetky hospodárske odvetvia vrátane medzinárodnej leteckej dopravy.

               (4)Na 39. zhromaždení ICAO v roku 2016 sa prostredníctvom rezolúcie A39-3 rozhodlo vyvinúť globálny trhový mechanizmus na obmedzenie emisií skleníkových plynov z medzinárodného letectva na úrovne z roka 2020. Pozícia Únie vo veci prípravy a prijatia daného mechanizmu a jeho rôznych podrobných prvkov sa stanovila rozhodnutím Rady (EÚ) 2016/915
                  14
               .

               (5)Rada ICAO na desiatom stretnutí v rámci svojho 214. zasadania 27. júna 2018 prijala prvé vydanie zväzku IV prílohy 16 k dohovoru: Medzinárodné štandardy a odporúčania o ochrane životného prostredia – systém kompenzácie a znižovania emisií uhlíka v medzinárodnom letectve (ďalej len „CORSIA“).

               (6)V roku 2017 Európsky parlament a Rada zrevidovali smernicu 2003/87/ES
                  15
                prostredníctvom nariadenia (EÚ) 2017/2392
                  16
               , predovšetkým s cieľom pripraviť uplatňovanie globálneho trhového opatrenia od roku 2021, zabezpečiť požiadavky práva Únie v oblasti merania, vykazovania a overovania emisií na účely systému CORSIA a špecifikovať ustanovenia týkajúce sa vykazovania a preskúmania ustanovení vzhľadom na systém CORSIA.

               (7)Pravidlá obsiahnuté v systéme CORSIA sa môžu stať záväznými v súlade s obmedzeniami stanovenými v dohovore a v medziach ich pôsobnosti. Môžu sa stať záväznými aj pre Úniu a jej členské štáty v rámci existujúcich medzinárodných dohôd o leteckej doprave.

               (8)Aby ICAO mohla plne zohľadniť aktuálnu právnu situáciu na úrovni Únie, členské štáty oznámili rozdiely v súlade s rozhodnutím Rady (EÚ) 2018/2027
                  17
               . Podľa týchto oznámení sa smernica 2003/87/ES v súčasnom znení uplatňuje bez ohľadu na štátnu príslušnosť prevádzkovateľa letúnov a v zásade sa vzťahuje na lety s odletom z letiska alebo s príletom na letisko, ktoré sa nachádza na území členského štátu, na ktorý sa vzťahuje zmluva. Smernica 2003/87/ES sa uplatňuje bez rozlišovania toho, či ide o lety v rámci členských štátov a/alebo krajín EHP, ako aj medzi členskými štátmi a/alebo krajinami EHP. Tieto zásady sa týkajú požiadaviek na meranie, vykazovanie a overovanie (MRV), ako aj požiadaviek na kompenzáciu.

               (9)S výhradou uvedených rozdielov boli požiadavky MRV stanovené v systéme CORSIA a v platnosti od 1. januára 2019 začlenené do legislatívy Únie
                  18
               . Podľa tejto legislatívy sa budú zbierať a sekretariátu ICAO zasielať údaje o emisiách počas pilotnej fázy.

               (10)Podľa kapitoly 3 ods. 3.1.3 a dodatku 1 („Administratívne postupy“) k zväzku IV prílohy 16 k dohovoru musia štáty oznámiť ICAO do 30. júna 2020 svoje rozhodnutie o dobrovoľnej účasti alebo o nepokračovaní v dobrovoľnej účasti od 1. januára 2021, ako aj to, ktorú možnosť si zvolili v súlade s odsekom 3.2.1 zväzku IV prílohy 16 na výpočet kompenzačných požiadaviek vzťahujúcich sa na prevádzkovateľov letúnov v rokoch 2021 – 2023.

               (11)Z daných ustanovení vyplýva, že určité právne účinky systému CORSIA prijaté rozhodnutím Rady ICAO – orgánu zriadeného dohodou – závisia od predloženia príslušných oznámení organizácii ICAO, ako aj od podmienok daných oznámení. Prijatie pozície Únie k takýmto oznámeniam preto patrí do rozsahu pôsobnosti článku 218 ods. 9 ZFEÚ.

               (12)V tomto smere je vhodné stanoviť pozíciu, ktorá sa má zaujať v mene Únie so zreteľom na uvedenú oznamovaciu požiadavku, najmä preto, že dobrovoľná účasť v systéme CORSIA a voľba možnosti podľa odseku 3.2.1 zväzku IV prílohy 16 k dohovoru môžu zásadne ovplyvniť práva a povinnosti v oblasti upravenej právom Únie, a to smernicou Európskeho parlamentu a Rady 2003/87/ES a smernicou Európskeho parlamentu a Rady (EÚ) 2018/2001 o podpore využívania energie z obnoviteľných zdrojov
                  19
               .

               (13)Únia a jej členské štáty opakovane vyjadrili
                  20
               , že sú ochotné zapojiť sa do systému CORSIA od 1. januára 2021.

               (14)Dobrovoľná účasť v systéme CORSIA takisto znamená, že treba v súlade s odsekom 3.2.1 zväzku IV prílohy 16 k dohovoru zvoliť niektorú možnosť výpočtu kompenzačných požiadaviek vzťahujúcich sa na prevádzkovateľov letúnov v období rokov 2021 – 2023. V tomto smere je vhodné, aby výpočty vychádzali z emisií za jednotlivé roky 2021, 2022 a 2023. Táto možnosť bude mať pravdepodobne väčší prínos pre životné prostredie a medzinárodnú leteckú dopravu než druhá dostupná možnosť (založenie výpočtov na emisiách roku 2020), keďže sa očakáva, že emisie z medzinárodnej leteckej dopravy budú v rokoch 2021, 2022 a 2023 vyššie než v roku 2020, takže sa zvýšia aj kompenzačné požiadavky. Zaistila by sa tým aj lepšia kontinuita, keďže na rok 2024 a neskôr sa v odseku 3.2.2 zväzku IV prílohy 16 tiež stanovuje výpočet na základe príslušného roka.

               (15)Výber možnosti výpočtu kompenzačných požiadaviek na základe emisií z rokov 2021, 2022 a 2023 by sa v rokoch 2021 – 2023 vzťahoval na všetkých prevádzkovateľov letúnov priradených dotknutému členskému štátu.

               (16)Ako už bolo uvedené, systém podľa smernice 2003/87/ES sa momentálne v niektorých aspektoch odlišuje od systému CORSIA. Článok 28b smernice 2003/87/ES vyžaduje, aby Komisia predložila Európskemu parlamentu a Rade správu, v ktorej posúdi spôsoby vykonania systému CORSIA v Únii prostredníctvom revízie danej smernice, v súlade so záväzkom Únie do roku 2030 znížiť emisie skleníkových plynov v celom hospodárstve s cieľom zachovať environmentálnu integritu a účinnosť opatrení Únie v oblasti klímy. Na tento účel má Komisia do jedného roka od prijatia relevantných právnych nástrojov zo strany ICAO a pred ich sprevádzkovaním predložiť Európskemu parlamentu a Rade správu, v ktorej posúdi okrem iného ambíciu a environmentálnu integritu daného nástroja ICAO. V prípade potreby sa k správe pripojí legislatívny návrh. Komisia zatiaľ danú správu nepredložila.

               (17)V tomto kontexte je nevyhnutné zabezpečiť náležité zohľadnenie súčasných a prípadných budúcich rozdielov medzi právom Únie a systémom CORSIA, aby sa podľa potreby zachoval systém Únie vrátane možnosti zákonodarcu rozhodovať o budúcej schéme Únie platnej pre príslušnú oblasť. V tomto smere Európsky parlament vyzval Komisiu a členské štáty
                  21
               , aby chránili legislatívnu nezávislosť EÚ pri vykonávaní smernice 2003/87/ES.

               (18)Uvedené oznámenie by preto malo zahŕňať odkaz na rozdiel oznámený na základe rozhodnutia Rady (EÚ) 2018/2027, ktorý sa týka aspektov spadajúcich pod dobrovoľnú účasť. Keďže tento rozdiel, pokiaľ je stále relevantný, sa týka iba priznania právomocí štátov voči rôznym prevádzkovateľom, v uvedenom oznámení by sa mala vyhradiť aj možnosť oznámiť ďalšie rozdiely.

               (19)Pozíciu Únie by mali vyjadriť členské štáty Únie, ktoré sú členmi ICAO,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie vzhľadom na kapitolu 3 ods. 3.1.3 a 3.2.1, ako aj na dodatok 1 k zväzku IV prílohy 16 k Chicagskemu dohovoru o medzinárodnom civilnom letectve, a ktorá sa týka oznamovania týchto prvkov Medzinárodnej organizácii civilného letectva:

               – dobrovoľná účasť členských štátov v systéme kompenzácie a znižovania emisií uhlíka v medzinárodnom letectve od januára 2021 a

               – zvolená možnosť výpočtu kompenzačných požiadaviek vzťahujúcich sa na prevádzkovateľov letúnov v rokoch 2021 – 2023,

                je stanovená v prílohe k tomuto rozhodnutiu.

               Článok 2

               Pozíciu uvedenú v článku 1 vyjadria členské štáty Únie, ktoré sú členmi Medzinárodnej organizácie civilného letectva.

               Článok 3

               Toto rozhodnutie je určené členským štátom.

               V Bruseli

                  Za Radu

                  predseda

                     (1)

                        V odseku 3.1.3 sa uvádza „začlenenie štátu do dokumentu ICAO s názvom ,CORSIA States for Chapter 3 State Pairs‘“. V danom odseku je aj vysvetľujúca poznámka, že príslušný dokument zaznamenáva „štáty, ktoré sa dobrovoľne zapojili počas období plnenia záväzkov od 1. januára 2021 do 31. decembra 2026“. Zároveň treba poznamenať, že v dodatku 1 sa vyžaduje, aby štáty oznamovali ICAO všetky rozhodnutia o nepokračovaní v dobrovoľnej účasti vždy do 30. júna roka predchádzajúceho roku, v ktorom by sa dobrovoľná účasť ukončila.

                     (2)

                        Smernica Európskeho parlamentu a Rady 2008/101/ES z 19. novembra 2008, ktorou sa mení a dopĺňa smernica 2003/87/ES s cieľom začleniť činnosti leteckej dopravy do systému obchodovania s emisnými kvótami skleníkových plynov v rámci Spoločenstva (Ú. v. EÚ L 8, 13.1.2009, s. 3).

                     (3)

                        Ak Európsky parlament a Rada neprijmú žiadne zmeny smernice o EU ETS do decembra 2023, systém EU ETS sa z hľadiska letectva automaticky vráti do pôvodného rozsahu, takže bude pokrývať všetky lety vzlietajúce z letísk v členských štátoch EÚ a vo všetkých štátoch EZVO a pristávajúce na iných letiskách EÚ/EZVO alebo v tretích krajinách, ako aj (v prípade, že sa neuplatní výnimka delegovanou legislatívou) lety z tretích krajín pristávajúce na letiskách v EÚ/EZVO.

                     (4)

                        Článok 3 Parížskej dohody.

                     (5)

                        Rozhodnutie Rady (EÚ) 2016/915 z 30. mája 2016 o pozícii, ktorá sa má v mene Európskej únie zaujať, pokiaľ ide o medzinárodný nástroj, ktorý majú vypracovať orgány ICAO a ktorý má viesť k vykonávaniu jednotného globálneho trhového opatrenia na emisie z medzinárodnej leteckej dopravy od roku 2020 (Ú. v. EÚ L 153, 10.6.2016, s. 32).

                     (6)

                        Nariadenie Európskeho parlamentu a Rady (EÚ) 2017/2392 z 13. decembra 2017, ktorým sa mení smernica 2003/87/ES na účely pokračovania súčasných obmedzení rozsahu pôsobnosti v súvislosti s činnosťami leteckej dopravy a na účely prípravy na vykonávanie globálneho trhového opatrenia od roku 2021 (Ú. v. EÚ L 350, 29.12.2017, s. 7).

                     (7)

                        Smernica Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Únii, a ktorou sa mení a dopĺňa smernica Rady 96/61/ES (Ú. v. EÚ L 275, 25.10.2003, s. 32).

                     (8)

                        Rozhodnutie Rady (EÚ) 2018/2027 z 29. novembra 2018 o pozícii, ktorá sa má v mene Európskej únie zaujať v rámci Medzinárodnej organizácie civilného letectva v súvislosti s prvým vydaním medzinárodných štandardov a odporúčaní o ochrane životného prostredia – Systém kompenzácie a znižovania emisií uhlíka v medzinárodnom letectve (CORSIA) (Ú. v. EÚ L 325, 20.12.2018, s. 25).

                     (9)

                        Nariadenie Európskeho parlamentu a Rady (EÚ) 2017/2392 z 13. decembra 2017, ktorým sa mení smernica 2003/87/ES na účely pokračovania súčasných obmedzení rozsahu pôsobnosti v súvislosti s činnosťami leteckej dopravy a na účely prípravy na vykonávanie globálneho trhového opatrenia od roku 2021 (Ú. v. EÚ L 350, 29.12.2017, s. 7).

                     (10)

                        Návrh Komisie na nariadenie Európskeho parlamentu a Rady, ktorým sa stanovuje rámec na dosiahnutie klimatickej neutrality a mení nariadenie (EÚ) 2018/1999 (európsky klimatický predpis) zo 4. 3. 2020 [COM(2020) 80].

                     (11)

                        Uznesenie Európskeho parlamentu z 28. novembra 2019 o Konferencii OSN o zmene klímy 2019 v Madride, Španielsko (COP 25), P9_TA(2019)0079.

                     (12)

                        Smernica Európskeho parlamentu a Rady (EÚ) 2018/2001 z 11. decembra 2018 o podpore využívania energie z obnoviteľných zdrojov (Ú. v. EÚ L 328, 21.12.2018, s. 82).

                     (13)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, bod 64.

                     (14)

                        Rozhodnutie Rady (EÚ) 2016/915 z 30. mája 2016 o pozícii, ktorá sa má v mene Európskej únie zaujať, pokiaľ ide o medzinárodný nástroj, ktorý majú vypracovať orgány ICAO a ktorý má viesť k vykonávaniu jednotného globálneho trhového opatrenia na emisie z medzinárodnej leteckej dopravy od roku 2020 (Ú. v. EÚ L 153, 10.6.2016, s. 32).

                     (15)

                        Smernica Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Únii, a ktorou sa mení a dopĺňa smernica Rady 96/61/ES (Ú. v. EÚ L 275, 25.10.2003, s. 32).

                     (16)

                        Nariadenie Európskeho parlamentu a Rady (EÚ) 2017/2392 z 13. decembra 2017, ktorým sa mení smernica 2003/87/ES na účely pokračovania súčasných obmedzení rozsahu pôsobnosti v súvislosti s činnosťami leteckej dopravy a na účely prípravy na vykonávanie globálneho trhového opatrenia od roku 2021 (Ú. v. EÚ L 350, 29.12.2017, s. 7).

                     (17)

                        Rozhodnutie Rady (EÚ) 2018/2027 z 29. novembra 2018 o pozícii, ktorá sa má v mene Európskej únie zaujať v rámci Medzinárodnej organizácie civilného letectva v súvislosti s prvým vydaním medzinárodných štandardov a odporúčaní o ochrane životného prostredia – Systém kompenzácie a znižovania emisií uhlíka v medzinárodnom letectve (CORSIA) (Ú. v. EÚ L 325, 20.12.2018, s. 25).

                     (18)

                        Vykonávacie nariadenie Komisie (EÚ) 2018/2066 z 19. decembra 2018 o monitorovaní a nahlasovaní emisií skleníkových plynov podľa smernice Európskeho parlamentu a Rady 2003/87/ES, ktorým sa mení nariadenie Komisie (EÚ) č. 601/2012 (Ú. v. EÚ L 334, 31.12.2018, s. 1), vykonávacie nariadenie Komisie (EÚ) 2018/2067 z 19. decembra 2018 o overovaní údajov a o akreditácii overovateľov podľa smernice Európskeho parlamentu a Rady 2003/87/ES (Ú. v. EÚ L 334, 31.12.2018, s. 94) a delegované nariadenie Komisie (EÚ) 2019/1603 z 18. júla 2019, ktorým sa dopĺňa smernica Európskeho parlamentu a Rady 2003/87/ES, pokiaľ ide o opatrenia prijaté Medzinárodnou organizáciou civilného letectva na monitorovanie, nahlasovanie a overovanie emisií z leteckej dopravy na účely vykonávania globálneho trhového opatrenia (Ú. v. EÚ L 250, 30.9.2019, s. 10).

                     (19)

                        Smernica Európskeho parlamentu a Rady (EÚ) 2018/2001 z 11. decembra 2018 o podpore využívania energie z obnoviteľných zdrojov (Ú. v. EÚ L 328, 21.12.2018, s. 82).

                     (20)

                        Napr. Bratislavské vyhlásenie [schválené výborom COREPER, ST 12029/16 (príloha I)], ICAO A39- WP/414 [schválené výborom COREPER, ST 12029/16 (príloha II)], ICAO A40- WP/102 [schválené Radou, ST 10227/1/19 (dokument H)].

                     (21)

                        Uznesenie Európskeho parlamentu z 28. novembra 2019 o Konferencii OSN o zmene klímy 2019 v Madride, Španielsko (COP 25), P9_TA(2019)0079.

    ---documentbreak---

               EURÓPSKA KOMISIA
            V Bruseli13. 5. 2020
            COM(2020) 194 final
            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Európskej únie v Medzinárodnej organizácii civilného letectva, pokiaľ ide o oznámenie dobrovoľnej účasti v systéme kompenzácie a znižovania emisií uhlíka v medzinárodnom letectve (CORSIA) od 1. januára 2021 a zvolenej možnosti výpočtu kompenzačných požiadaviek vzťahujúcich sa na prevádzkovateľov letúnov v rokoch 2021 – 2023

               PRÍLOHA

               Najneskôr 30. júna 2020 každý členský štát oznámi nasledovné:

               –Podľa kapitoly 2 ods. 3.1.3 a dodatku 1 ku kapitole 3 zväzku IV prílohy 16 k Chicagskemu dohovoru [členský štát] vyhlasuje svoju dobrovoľnú účasť v systéme kompenzácie a znižovania emisií uhlíka v medzinárodnom letectve (CORSIA) od 1. januára 2021.

               –Na účely výpočtu kompenzačných požiadaviek vzťahujúcich sa na prevádzkovateľov letúnov v rokoch 2021 – 2023 v súlade s odsekom 3.2.1 a dodatkom 1 ku kapitole 3 zväzku IV prílohy 16 k dohovoru je zvolenou možnosťou OE = emisie CO2 prevádzkovateľa letúnov spadajúce pod odsek 3.1 v príslušnom roku y.

               –Týmito oznámeniami nie sú dotknuté rozdiely, ktoré oznámil členský štát [členský štát] [*], ani ďalšie rozdiely prípadne oznámené neskôr.

               * Odkaz na oznámenie predložené v súlade s rozhodnutím Rady (EÚ) 2018/2027.


               EURÓPSKA KOMISIA
            V Bruseli15. 5. 2020
            COM(2020) 196 final
            2020/0080(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v rámci Svetovej colnej organizácie (WCO), pokiaľ ide o prijatie vysvetľujúcich poznámok, stanovísk o zaradení tovaru alebo iných návodov týkajúcich sa výkladu harmonizovaného systému a odporúčaní na zabezpečenie jednotnosti pri výklade harmonizovaného systému podľa dohovoru o harmonizovanom systéme

               DÔVODOVÁ SPRÁVA

               1.Predmet návrhu

               Tento návrh sa týka rámcového rozhodnutia, ktorým sa stanovuje pozícia, ktorá sa má zaujať v mene Únie na zasadnutiach Svetovej colnej organizácie (WCO) týkajúcich sa prípravy a prijatia vysvetľujúcich poznámok, stanovísk o zaradení tovaru, iných návodov týkajúcich sa výkladu harmonizovaného systému a odporúčaní na zabezpečenie jednotnosti pri výklade a uplatňovaní harmonizovaného systému podľa dohovoru o harmonizovanom systéme („dohovor o HS“).

               2.Kontext návrhu

               2.1.Medzinárodný dohovor o harmonizovanom systéme opisu a číselného označovania tovaru

               Cieľom Medzinárodného dohovoru o harmonizovanom systéme opisu a číselného označovania tovaru (ďalej len „dohovor o HS“) je uľahčovať medzinárodný obchod a zber, porovnávanie a analýzu štatistických údajov, a to najmä o medzinárodnom obchode. Dohovor vo svojej prílohe obsahuje nomenklatúru HS, ktorá je medzinárodným harmonizovaným systémom umožňujúcim zúčastneným krajinám zaradiť tovar, s ktorým sa obchoduje, na colné účely na spoločnom základe. Nomenklatúra HS obsahuje predovšetkým opis tovaru, ktorý sa radí do položiek a podpoložiek, a jeho súvisiace číselné kódy založené na šesťcifernom systéme označovania. Nomenklatúra HS sa reviduje každých päť rokov
                  1
               . Používa ju viac ako 190 colných správ z celého sveta, takže sa podľa tohto systému zaraďuje viac ako 98 % všetkého tovaru, s ktorým sa na svete obchoduje.

               Dohovor o HS nadobudol platnosť 1. januára 1988.

               Európska únia a všetky jej členské štáty sú zmluvnými stranami dohody
                  2
               .

               2.2.Svetová colná organizácia (WCO)

               Svetová colná organizácia (World Customs Organization – WCO), zriadená v roku 1952 ako Rada pre colnú spoluprácu, je nezávislý medzivládny orgán, ktorého úlohou je zvyšovať efektívnosť a účinnosť colných správ. Zastupuje 183 colných správ z celého sveta. Riadiacim orgánom WCO je Rada. Každý člen Rady má jeden hlas. Rozhodnutia Rady sa prijímajú dvojtretinovou väčšinou hlasov prítomných členov oprávnených hlasovať. Únia vykonáva práva a povinnosti vyplývajúce z dočasného členstva vo WCO, kým nenadobudne platnosť zmena dohovoru, ktorým sa zriaďuje Rada pre colnú spoluprácu.

               Výbor pre harmonizovaný systém (ďalej len „výbor pre HS“) je technický výbor zodpovedný za prípravné práce súvisiace s dohovorom o HS. Hlavné úlohy výboru pre HS sú:

               ·Pripravovať vysvetľujúce poznámky, stanoviská o zaradení tovaru alebo iné návody ako usmernenia k výkladu harmonizovaného systému a vykonávať iné právomoci a funkcie v súvislosti s harmonizovaným systémom, ktoré Rada WCO alebo zmluvné strany môžu považovať za potrebné. Môže zriaďovať prípravné orgány, ako sú podvýbory alebo pracovné skupiny.

               ·Pripravovať odporúčania na zabezpečenie jednotného výkladu a uplatňovania právnych textov harmonizovaného systému, a to aj urovnávaním sporov medzi zmluvnými stranami v súvislosti so zaraďovaním tovaru, a tým uľahčovať obchod.

               ·Navrhovať zmeny a aktualizácie harmonizovaného systému s cieľom zohľadniť vývoj v oblasti technológií a zmeny v štruktúrach obchodu, ako aj iné potreby používateľov harmonizovaného systému.

               ·Podporovať celoplošné uplatňovanie harmonizovaného systému a skúmať súvisiace všeobecné otázky a politické otázky.

               Únia a jej členské štáty majú vo výbore pre HS spoločne len jeden hlas. Rozhodnutia výboru pre HS o záležitostiach, ktorých sa týka toto rámcové rozhodnutie, sa prijímajú jednoduchou väčšinou.

               Vysvetľujúce poznámky, stanoviská o zaradení tovaru, iné návody týkajúce sa výkladu harmonizovaného systému a odporúčania na zabezpečenie jednotnosti pri výklade a uplatňovaní harmonizovaného systému, ktoré boli vypracované počas zasadnutia výboru pre HS, sa podľa článku 8 ods. 2 dohovoru o HS považujú za schválené Radou WCO, ak do konca druhého mesiaca nasledujúceho po mesiaci, v priebehu ktorého sa ukončilo zasadnutie, na ktorom boli prijaté, žiadna zmluvná strana dohovoru o HS nezaslala generálnemu tajomníkovi WCO žiadosť o predloženie danej otázky Rade WCO.

               Podľa článku 8 ods. 3 dohovoru o HS, ak sa Rade predloží otázka v súlade s ustanoveniami odseku 2 tohto článku, Rada takéto vysvetľujúce poznámky, stanoviská o zaradení tovaru, iné návody alebo odporúčania schváli, pokiaľ žiaden člen Rady, ktorý je zmluvnou stranou tohto dohovoru, nepožiada, aby sa vcelku alebo sčasti vrátila výboru na nové preskúmanie.

               2.3.Pripravované akty

               V súlade s článkom 6 ods. 2 dohovoru o HS sa výbor pre HS schádza spravidla dvakrát ročne. V praxi sa zasadnutia výboru pre HS konajú v marci a septembri.

               Navrhované rámcové rozhodnutie sa týka týchto aktov, ktoré výbor pre HS posudzuje a predbežne prijíma s výhradou schválenia Radou WCO prostredníctvom „zjednodušeného písomného postupu“:

               a)vysvetľujúcich poznámok, v ktorých sa objasňuje výklad poznámok, položiek a podpoložiek nomenklatúry HS,

               b)stanovísk o zaradení tovaru, v ktorých sa odrážajú rozhodnutia prijaté výborom pre HS, pokiaľ ide o zaradenie konkrétnych výrobkov,

               c)iných návodov alebo odporúčaní týkajúcich sa zaradenia tovaru do nomenklatúry HS, ako sú rozhodnutia o zaradení alebo iné usmernenia prijaté výborom pre HS.

               V súlade s článkom 34 ods. 7 písm. a) bodom iii) nariadenia Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie
                  3
               , colné orgány členských štátov zrušia svoje rozhodnutia o zaradení, ak už nie sú zlučiteľné s výkladom nomenklatúry HS vyplývajúcim z rozhodnutí a stanovísk týkajúcich sa zaradenia alebo zo zmien vysvetľujúcich poznámok k nomenklatúre harmonizovaného systému, a to s účinnosťou odo dňa uverejnenia oznámenia Komisie v sérii C Úradného vestníka Európskej únie.

               3.Pozícia, ktorá sa má zaujať v mene Únie

               3.1. Praktické obmedzenia pri príprave a prijímaní pozícií EÚ

               Na každom zo svojich dvoch každoročných zasadnutí sa výbor pre HS zaoberá značným množstvom vysoko technických otázok. V tabuľke 1 sa uvádza počet rozhodnutí, ktoré prijal výbor pre HS za posledné tri roky, podľa druhu rozhodnutia.

               Tabuľka 1 Rozhodnutia výboru pre HS podľa druhu

                        Zasadnutie

                        HSC/59

                        HSC/60

                        HSC/61

                        HSC/62

                        HSC/63
                           4

                        HSC/64

                        Dátum
                           5

                        13. – 24. 3. 2017

                        25. 9. – 6. 10. 2017

                        1. – 16. 3. 2018

                        13. – 28. 9. 2018

                        14. – 29. 3. 2019

                        16. – 27. 9. 2019

                        Zmeny harmonizovaného systému
                           6

                        13

                        9

                        9

                        29

                        44

                        2

                        Vysvetľujúce poznámky

                        10

                        21

                        7

                        14

                        16

                        8

                        Stanoviská o zaradení

                        22

                        19

                        26

                        13

                        21

                        7

                        Rozhodnutia o zaradení

                        48

                        35

                        38

                        37

                        29

                        39

                        Medzisúčet

                        80

                        75

                        71

                        64

                        66

                        54

                        Spolu

                        93

                        84

                        80

                        93

                        110

                        56

               Únia je jedným z hlavných prispievateľov k práci výboru pre HS, keďže predkladá veľké množstvo návrhov a tém (otázky týkajúce sa zaradenia tovaru alebo spory s tretími krajinami, pokiaľ ide o zaradenie tovaru, návrhy na zmeny vysvetľujúcich poznámok HS), ktoré sa pravidelne začleňujú do programu výboru pre HS.

               Uplatňuje sa pružný a pragmatický prístup s cieľom zaručiť optimálnu prípravu, prezentáciu a účinnú obhajobu pozícií Únie v Rade pre colnú spoluprácu. Experti Komisie v oblasti zaraďovania tovarov najprv systematicky analyzujú aktuálne otázky, skúmajú prax členských štátov pri zaraďovaní a vypracujú návrhy stanovísk. Následne sa o nich rokuje s expertmi z členských štátov v rámci skupiny expertov pre clá a podľa potreby sa upravia, aby sa stanovila koordinovaná pozícia (pred zasadnutím pracovnej skupiny pre činnosť v období pred zasadnutiami výboru pre HS). Tento postup sa v prípade potreby dopĺňa externými konzultáciami (s európskymi obchodnými združeniami alebo inými zainteresovanými stranami) a/alebo koordináciou priamo namieste.

               Aby účasť Únie vo výbore pre HS prinášala výsledky, je potrebná intenzívna a efektívna spolupráca medzi inštitúciami. Dôvodom je najmä veľký počet a vysoko technický charakter otázok, ktorými sa zaoberá výbor pre HS. Navyše, medzi dostupnosťou dokumentov a samotným rokovaním na zasadnutiach výboru pre HS je k dispozícii len veľmi málo času.

               V rokovacom poriadku výboru pre HS (pravidlo 10) sa uvádza, že body predložené členmi musia byť sekretariátu doručené aspoň osem týždňov pred začiatkom príslušného zasadnutia. Ak sa tak nestane, zaradia sa na dodatočný zoznam a je na rozhodnutí výboru pre HS, či ich zaradí do programu zasadnutia. Toto pravidlo sa dodržiava. Pokiaľ však ide o dostupnosť pracovných dokumentov vypracovaných sekretariátom Rady pre colnú spoluprácu, v tom istom rokovacom poriadku sa uvádza, že „v zásade by sa všetky základné pracovné dokumenty mali zaslať členom výboru aspoň 30 dní pred začiatkom príslušného zasadnutia.“ Prax ukazuje, že toto pravidlo sa napriek opakovaným výzvam adresovaným sekretariátu Rady pre colnú spoluprácu veľmi často nedodržiava. Navyše – a pokiaľ sú základné dokumenty k dispozícii v uvedenej lehote – sa môžu k neskoršiemu dátumu predložiť doplňujúce dokumenty. V takýchto nových dokumentoch sa môžu poskytnúť dôležité dodatočné technické informácie, právny výklad alebo pozičný dokument predložené zmluvnými stranami alebo inými zainteresovanými stranami, ako sú napr. medzinárodné organizácie, a to z ich vlastnej iniciatívy alebo na výzvu sekretariátu Rady pre colnú spoluprácu.

               V tabuľke 2 sa uvádza súčasná situácia, pokiaľ ide o dostupnosť pracovných dokumentov pre výbor pre HS za posledné tri roky.

               Tabuľka 2 Dostupnosť pracovných dokumentov

               HSC (2 zasadnutia/rok)

                        Zasadnutie

                        Dátum
                           7

                        Body na rozhodnutie

                        Dostupnosť dokumentov

                        >30 dokumentov/ zasadnutie

                        30 – 15 dokumentov/ zasadnutie

                        <15 dokumentov/ zasadnutie

                        Počet

                        %

                        Počet

                        %

                        Počet

                        %

                        HSC/59

                        13. – 24. 3. 2017

                        74

                        22

                        30

                        46

                        62

                        6

                        8

                        HSC/60

                        25. 9. – 6. 10. 2017

                        78

                        63

                        81

                        14

                        18

                        1

                        1

                        HSC/61

                        1. – 16. 3. 2018

                        69

                        3

                        4

                        61

                        89

                        5

                        7

                        HSC/62

                        13. – 28. 9. 2018

                        70

                        50

                        71

                        16

                        23

                        4

                        6

                        HSC/63

                        14. – 29. 3. 2019

                        64

                        34

                        53

                        28

                        44

                        2

                        3

                        HSC/64

                        16. – 27. 9. 2019

                        56

                        49

                        87

                        5

                        9

                        2

                        4

                        Spolu

                        411

                        221

                        54

                        170

                        41

                        20

                        5

               Zasadnutia výboru pre HS sa konajú vždy bezprostredne po zasadnutí jeho pracovnej skupiny pre činnosť v období pred zasadnutiami (ktoré trvá 2 až 3 dni). Dokumenty na zasadnutia výboru pre HS sú zvyčajne dostupné v období 30 až 15 dní pred zasadnutím.

               3.2. Cieľ a obsah návrhu

               Predmetné rozhodnutia vypracované výborom pre HS môžu rozhodujúcim spôsobom ovplyvniť obsah práva Únie, konkrétne nariadenie Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku, ako aj pripojenú kombinovanú nomenklatúru (KN). Rozhodnutia a stanoviská týkajúce sa zaradenia alebo zmeny vysvetľujúcich poznámok k nomenklatúre HS sa používajú na podporu zaradenia stanoveného vo vykonávacích nariadeniach Komisie o zaradení tovaru do kombinovanej nomenklatúry (KN), vo vysvetľujúcich poznámkach ku KN a v rozhodnutiach o zaradení, ktoré vydali colné orgány členských štátov. Od colných orgánov členských štátov sa vyžaduje, aby zrušili svoje rozhodnutia o zaradení, ak už nie sú v súlade s výkladom nomenklatúry HS, ktorý vyplýva z týchto rozhodnutí a stanovísk týkajúcich sa zaradenia alebo zo zmien vysvetľujúcich poznámok k HS.

               Vzhľadom na počet bodov, o ktorých má výbor pre HS prijať rozhodnutia na každom zo svojich zasadnutí, ich vysoko technický charakter a obmedzený čas na prípravu pozície Únie – keďže pracovné dokumenty sa sprístupňujú na poslednú chvíľu – sa konštatovala potreba rámcového rozhodnutia Rady podľa článku 218 ods. 9 ZFEÚ, ktorým sa stanovuje pozícia Únie na základe hlavných zásad a kritérií pre veľkú väčšinu bodov, o ktorých má výbor pre HS rozhodnúť (t. j. vysvetľujúce poznámky, rozhodnutia a stanoviská o zaradení, usmernenia alebo iné návody týkajúce sa výkladu harmonizovaného systému), keďže prijatie individuálnych rozhodnutí podľa článku 218 ods. 9 ZFEÚ by v tejto oblasti politiky neumožnilo efektívne a včasné fungovanie.

               Preto je vhodné, aby sa pozícia, ktorá sa má zaujať v mene Únie vo WCO na základe hlavných zásad a kritérií, ako aj kroky potrebné na určenie pozície Únie na každé zasadnutie stanovili rozhodnutím Rady prijatým podľa článku 218 ods. 9 ZFEÚ na základe návrhu Komisie.

               Na tento účel sa v návrhu stanovuje rámec, v ktorom sa uvádzajú zásady a kritériá, podľa ktorých sa stanovuje pozícia Únie. Uvedené zásady a kritériá sú v súlade so stanovenou colnou politikou a s judikatúrou Súdneho dvora Európskej únie, podľa ktorej sa tovar pri dovoze zaraďuje podľa jeho objektívnych charakteristík a vlastností.

               Pozície, ktoré sa majú zaujať v mene Únie, by mali rešpektovať zásady zjednodušenia a uľahčenia colného zaraďovania tovaru, súladu so všeobecnými pravidlami pre výklad HS v záujme právnej istoty a podpory najlepších postupov, ktoré Únia v tejto súvislosti vypracovala.

               Stanovenie takýchto pozícií by sa malo riadiť všeobecnými kritériami vymedzenými v dohovore o HS (všeobecné pravidlá pre výklad HS) a objektívnymi charakteristickými znakmi a vlastnosťami tovaru. V náležitých prípadoch by sa mali zohľadniť aj osobitné kritériá vyplývajúce z judikatúry Súdneho dvora Európskej únie týkajúcej sa zaradenia tovaru, ako aj z akýchkoľvek usmernení týkajúcich sa colného zaraďovania, ktoré vypracovala WCO (nomenklatúra HS a jej výklad stanovený vo vysvetľujúcich poznámkach, stanoviskách a rozhodnutiach o zaradení, pokiaľ ide o HS, ktoré prijal výbor pre HS) alebo Únia (kombinovaná nomenklatúra a jej výklad stanovený vo vysvetľujúcich poznámkach, nariadeniach alebo rozhodnutiach o zaradení tovaru, pokiaľ ide o KN, ktoré prijala Rada alebo Komisia, alebo závery, ku ktorým dospel Výbor pre colný kódex, oddelenia pre colnú a štatistickú nomenklatúru).

               V návrhu rámcového rozhodnutia sa ďalej stanovuje, že:

               – Komisia informuje Radu (alebo jej prípravné orgány) v dostatočnom predstihu pred každým zasadnutím príslušného orgánu WCO, na ktorom sa môže prijať rozhodnutie, na ktoré sa vzťahuje toto rámcové rozhodnutie.

               – Rada môže do 5 pracovných dní odo dňa, keď Komisia informovala Radu alebo jej prípravné orgány, vyjadriť svoj nesúhlas s návrhom pozície týkajúcej sa jedného alebo viacerých individuálnych rozhodnutí o HS, ktoré sa majú prijať.

               – S cieľom zachovať práva Únie a zabrániť situácii, že vo WCO sa prijme rozhodnutie v záležitosti, v súvislosti s ktorou Rada nemôže zaujať pozíciu pred uplynutím lehoty stanovenej v článku 8 ods. 2 dohovoru o HS, môže Komisia v mene Únie požiadať, aby sa daná záležitosť predložila Rade WCO a výboru pre HS na nové preskúmanie.

               – V prípadoch, keď sa pozícia Únie podstatne líši od rozhodnutia prijatého výborom pre HS, Komisia poskytne Rade svoje posúdenie, či predmetné rozhodnutie výboru pre HS možno akceptovať alebo či by sa táto záležitosť mala predložiť Rade WCO a výboru pre HS na nové preskúmanie, a to pred uplynutím lehoty stanovenej v článku 8 ods. 2 dohovoru o HS. Rada môže vyjadriť svoj nesúhlas s navrhovanou pozíciou k jednému alebo viacerým dotknutým rozhodnutiam o HS.

               V súlade s článkom 218 ods. 10 ZFEÚ bude Európsky parlament ihneď a v plnom rozsahu informovaný.

               4.Právny základ

               4.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa ustanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  8
               .

               Procesným právnym základom pre navrhované rozhodnutie, ktorým sa stanovuje pozícia, ktorá sa má prijať v mene Únie v rámci WCO, pokiaľ ide o prijatie vysvetľujúcich poznámok, stanovísk o zaradení tovaru alebo iných návodov ako usmernení k výkladu harmonizovaného systému v rámci dohovoru o HS, je preto článok 218 ods. 9 ZFEÚ.

               4.2.Uplatnenie na tento prípad

               Výbor pre harmonizovaný systém a Rada sú orgány zriadené dohodou, konkrétne Medzinárodným dohovorom o harmonizovanom systéme opisu a číselného označovania tovaru.

               Akty, ktoré má výbor pre HS vypracovať, sú akty s právnymi účinkami. Pripravované akty môžu po ich schválení Radou rozhodujúcim spôsobom ovplyvniť obsah právnych predpisov EÚ, a to: prílohu 1 k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku. Je to preto, že v článku 34 ods. 7 písm. a) bode iii) Colného kódexu Únie
                  9
                sa uvádza, že „colné orgány zrušia rozhodnutia ZINZ
                  10
                ...ak už nie sú v súlade s výkladom..., ktorý vyplýva...z rozhodnutí a stanovísk týkajúcich sa zatriedenia alebo zo zmien vysvetľujúcich poznámok k nomenklatúre Harmonizovaného systému opisu a číselného označovania tovaru, ktorý prijal výbor pre HS;“. Takéto rozhodnutia vypracované výborom pre HS (rozhodnutia a stanoviská o zaradení tovaru alebo zmeny vysvetľujúcich poznámok k nomenklatúre HS) sa navyše používajú na podporu zaraďovania tovaru stanoveného vo vykonávacích nariadeniach Komisie o zaraďovaní tovaru do kombinovanej nomenklatúry (KN), vo vysvetľujúcich poznámkach ku KN a v rozhodnutiach o zaradení tovaru, ktoré vydávajú colné orgány členských štátov. Pripravovaným aktom sa nedopĺňa ani nemení inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.3.Hmotnoprávny základ

               4.3.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, ku ktorému sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť za hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ, resp. hlavná alebo prevažujúca zložka.

               4.3.2.Uplatnenie na tento prípad

               Keďže sa hlavný cieľ a obsah pripravovaného aktu týka výkladu colnej sadzby a uzavretia medzinárodnej dohody v rámci spoločnej obchodnej politiky a vykonávania nomenklatúry HS a kombinovanej nomenklatúry EÚ, hmotnoprávnym základom navrhovaného rozhodnutia je článok 31, článok 43 ods. 2 a článok 207 ods. 4 prvý pododsek ZFEÚ.

               4.4. Záver

               Právnym základom navrhovaného rozhodnutia by mal byť článok 31, článok 43 ods. 2 a článok 207 ods. 4 prvý pododsek ZFEÚ v spojení s článkom 218 ods. 9 ZFEÚ.

               5.Vplyv na rozpočet

               Návrh nemá žiadny vplyv na rozpočet Európskej únie.

               6.Uverejnenie pripravovaného aktu

               Áno

               2020/0080 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v rámci Svetovej colnej organizácie (WCO), pokiaľ ide o prijatie vysvetľujúcich poznámok, stanovísk o zaradení tovaru alebo iných návodov týkajúcich sa výkladu harmonizovaného systému a odporúčaní na zabezpečenie jednotnosti pri výklade harmonizovaného systému podľa dohovoru o harmonizovanom systéme

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 31, článok 43 ods. 2 a článok 207 ods. 4 prvý pododsek v spojení s článkom 218 ods. 9,

               so zreteľom na návrh Európskej komisie,

               keďže:

               (1)Rozhodnutím Rady 87/369/EHS
                  11
                Únia schválila Medzinárodný dohovor o harmonizovanom systéme opisu a číselného označovania tovaru a protokol o jeho zmene a doplnkoch
                  12
                (ďalej len „dohovor o HS“), ktorým sa zriadil Výbor pre harmonizovaný systém (ďalej len „výbor pre HS“).

               (2)Podľa článku 7 ods. 1 dohovoru o HS je výbor pre HS okrem iného zodpovedný za prípravu vysvetľujúcich poznámok, návodov na zaradenie tovaru a iných návodov týkajúcich sa výkladu harmonizovaného systému a odporúčaní na zabezpečenie jednotnosti pri výklade a uplatňovaní harmonizovaného systému.

               (3)Podľa článku 8 ods. 2 dohovoru o HS vysvetľujúce poznámky, stanoviská o zaradení tovaru, iné návody týkajúce sa výkladu harmonizovaného systému a odporúčania na zabezpečenie jednotnosti pri výklade a uplatňovaní harmonizovaného systému, ktoré boli vypracované počas zasadnutia výboru pre HS, sa považujú za schválené Radou WCO, ak najneskôr do konca druhého mesiaca nasledujúceho po mesiaci, v priebehu ktorého sa ukončilo zasadnutie, na ktorom boli prijaté, žiadna zmluvná strana dohovoru o HS nezaslala generálnemu tajomníkovi WCO žiadosť o predloženie takejto otázky Rade WCO.

               (4)Podľa článku 8 ods. 3 dohovoru o HS, ak sa Rade predloží otázka v súlade s ustanoveniami odseku 2 tohto článku, Rada takéto vysvetľujúce poznámky, stanoviská o zaradení tovaru, iné návody alebo odporúčania schváli, pokiaľ žiaden člen Rady, ktorý je zmluvnou stranou tohto dohovoru, nepožiada, aby sa vcelku alebo sčasti vrátili výboru na nové preskúmanie.

               (5)Je vhodné stanoviť pozíciu, ktorá sa má zaujať v mene Únie vo WCO, pokiaľ ide o prijatie vysvetľujúcich poznámok, stanovísk o zaradení tovaru alebo iných návodov týkajúcich sa výkladu harmonizovaného systému a odporúčaní na zabezpečenie jednotnosti pri výklade harmonizovaného systému, keďže predmetné rozhodnutia vypracované výborom pre HS budú môcť rozhodujúcim spôsobom ovplyvniť obsah práva Únie, konkrétne nariadenie Rady (EHS) č. 2658/87.

               (6)Je v záujme Únie, aby sa pozície Únie vyjadrené vo výbore pre HS stanovili v súlade so zásadami, kritériami a usmerneniami, ktorými sa riadi nomenklatúrne zatriedenie tovaru. Takisto je v záujme Únie, aby sa takéto pozície stanovili rýchlo a Únii sa tak umožnilo vykonávanie jej práv vo výbore pre HS.

               (7)S cieľom zachovať práva Únie by Komisia tiež mala byť oprávnená požiadať v mene Únie o predloženie záležitosti Rade WCO a výboru pre HS na nové preskúmanie podľa článku 8 ods. 3 dohovoru o HS, aby sa zabránilo prijatiu rozhodnutia v záležitosti, v súvislosti s ktorou Rada buď nie je schopná dosiahnuť pozíciu pred uplynutím lehoty stanovenej v článku 8 ods. 2 dohovoru o HS alebo v súvislosti s ktorou dospela k pozícii, ktorá sa zásadne líši od rozhodnutia prijatého výborom pre HS.

               (8)Vzhľadom na meniaci sa a vysoko technický charakter zaraďovania tovaru podľa dohovoru o HS, veľký počet otázok prerokúvaných na dvoch zasadnutiach výboru pre HS, ktoré sa konajú dvakrát za rok, a krátky čas na posúdenie dokumentov, ktoré vydáva sekretariát WCO a/alebo zmluvné strany v rámci príprav na zasadnutia výboru pre HS, a následnú potrebu, aby pozícia Únie zohľadňovala nový vývoj vrátane nových technických a iných relevantných informácií predložených pred zasadnutiami výboru pre HS alebo počas nich, by sa v súlade so zásadou lojálnej spolupráce medzi inštitúciami Únie zakotvenou v článku 13 ods. 2 Zmluvy o Európskej únii mali stanoviť potrebné kroky na určenie pozície Únie,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie, pokiaľ ide o schválenie vysvetľujúcich poznámok, stanovísk o zaradení tovaru alebo iných pokynov týkajúcich sa výkladu harmonizovaného systému a odporúčaní na zabezpečenie jednotnosti pri výklade harmonizovaného systému podľa dohovoru o harmonizovanom systéme, a o prípravu takýchto aktov vo Svetovej colnej organizácii, sa uvádza v prílohe I.

               Článok 2

               Určenie pozície Únie, ktorá sa má zaujať podľa článku 1, sa vykoná v súlade s prílohou II.

               Článok 3

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Od svojho zavedenia v roku 1988 bola nomenklatúra HS revidovaná šesťkrát. Tieto revízie nadobudli účinnosť v rokoch 1996, 2002, 2007, 2012 a 2017. Šiesta revízia nadobudne účinnosť v roku 2022.

                     (2)

                        Rozhodnutie Rady 87/369 zo 7. apríla 1987, ktoré sa týka uzavretia Medzinárodného dohovoru o harmonizovanom systéme opisu a číselného označovania tovaru a protokolu o jeho zmene a doplnkoch (Ú. v. ES L 198, 20.7.1987, s. 1).

                     (3)

                        Ú. v. EÚ L 269, 10.10.2013, s. 1.

                     (4)

                        Predbežné prijatie odporúčania HS 2022

                     (5)

                        So zahrnutím pracovnej skupiny pre činnosť v období pred zasadnutiami o HS

                     (6)

                        Zmeny v nomenklatúre harmonizovaného systému vychádzajú z osobitného rozhodovacieho postupu a tento návrh sa na ne nevzťahuje.

                     (7)

                        So zahrnutím pracovnej skupiny pre činnosť v období pred zasadnutiami o HS

                     (8)

                        Rozsudok Súdneho dvora zo 7. októbra 2014, Nemecko/Rada, vec C-399/12, ECLI:EU:C:2014:2258, body 61 až 64.

                     (9)

                        Nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie, Ú. v. EÚ L 269, 10.10.2013, s. 1.

                     (10)

                        Záväzná informácia o nomenklatúrnom zaradení tovaru: rozhodnutia o zaradení tovaru, ktoré vydali colné správy vopred pre hospodárske subjekty, aby sa zabezpečila právna istota ohľadom zaradenia a sadzobné zaobchádzanie uplatniteľné na dovážaný alebo vyvážaný tovar.

                     (11)

                        Rozhodnutie Rady 87/369/EHS zo 7. apríla 1987, ktoré sa týka uzavretia Medzinárodného dohovoru o harmonizovanom systéme opisu a číselného označovania tovaru a protokolu o jeho zmene a doplnkoch (

                     Ú. v. ES L 198, 20.7.1987, s. 1

                  ).

                     (12)

                        Ú. v. ES L 198, 20.7.1987, s. 3.

    ---documentbreak---

               EURÓPSKA KOMISIA
            V Bruseli15. 5. 2020
            COM(2020) 196 final
            PRÍLOHY
            k
            návrhu rozhodnutia Rady
            o pozícii, ktorá sa má zaujať v mene Európskej únie v rámci Svetovej colnej organizácie (WCO), pokiaľ ide o prijatie vysvetľujúcich poznámok, stanovísk o zaradení tovaru alebo iných návodov týkajúcich sa výkladu harmonizovaného systému a odporúčaní na zabezpečenie jednotnosti pri výklade harmonizovaného systému podľa dohovoru o harmonizovanom systéme

               PRÍLOHA I

               Pozícia, ktorá sa má zaujať v mene Únie v Rade pre colnú spoluprácu

               1. ZÁSADY

               V rámci WCO Únia:

               a)
                     podporuje colné zaraďovanie tovaru a jednotný výklad a uplatňovanie HS, prispieva k tomuto procesu a uľahčuje ho a postupne odstraňuje prípady rozdielnych výkladov HS a s tým súvisiace spory;

               b)
                     vyvíja snahu o primerané zapojenie zainteresovaných strán do fázy prípravy rozhodnutí výboru pre HS a zabezpečuje, aby opatrenia prijaté v rámci WCO boli v súlade s dohovorom o HS;

               c)
                     zabezpečuje, aby opatrenia prijaté vo WCO boli v súlade so všeobecnými pravidlami pre výklad HS;

               d)
                     podporuje pozície, ktoré sú v súlade s najlepšími postupmi Únie v dotknutej oblasti;

               e)
                     podporuje zjednodušenie a modernizáciu nomenklatúry HS v súlade s vývojom potrieb používateľov a vývojom nových technológií;

               f)
                     zabezpečuje súlad so svojimi ostatnými politikami a medzinárodnými záväzkami.

               2. KRITÉRIÁ

               Pozície, ktoré sa majú v mene Únie zaujať vo WCO, sa určia takto:

               a)Všeobecné kritériá:

               –uplatňuje sa zásada, že v záujme právnej istoty a uľahčenia kontroly sa rozhodujúce kritérium na colné zaradenie tovarov vo všeobecnosti nachádza v ich objektívnych charakteristických znakoch a vlastnostiach, ktoré sú vymedzené v znení príslušných položiek HS a v poznámkach k jednotlivým oddielom alebo kapitolám,

               –všeobecné pravidlá výkladu HS uvedené v prílohe k dohovoru o HS
                  1
               .

               Podľa okolností sa zohľadňuje toto:

               b)Osobitné kritériá:

               –
                     judikatúra Súdneho dvora Európskej únie týkajúca sa colného zaradenia tovaru,

               –
                     nomenklatúra HS a vysvetľujúce poznámky, stanoviská a rozhodnutia o zaradení tovaru, pokiaľ ide o HS, ktoré prijal výbor pre HS,

               –
                     podpoložky kombinovanej nomenklatúry (KN)
                  2
                a vysvetľujúce poznámky KN,

               –
                     nariadenia a rozhodnutia o zaradení tovaru prijaté Radou alebo Komisiou,

               –
                     závery Výboru pre colný kódex, oddelenia pre colnú a štatistickú nomenklatúru,

               –
                     a akékoľvek iné pokyny týkajúce sa colného zaradenia tovaru vypracované inštitúciami vo forme právnych aktov alebo usmernení.

               3. SMEROVANIE

               Únia sa podľa uvedených zásad a kritérií bude v náležitých prípadoch vo WCO usilovať o prijatie týchto rozhodnutí:

               a)
                     opatrení týkajúcich sa návrhov a vypracovania vysvetľujúcich poznámok, stanovísk o zaradení tovaru alebo iných návodov ako usmernení k výkladu harmonizovaného systému;

               b)
                     opatrení týkajúcich sa vypracovania odporúčaní na zabezpečenie jednotného výkladu a uplatňovania harmonizovaného systému;

               PRÍLOHA II

               Určenie pozície Únie, ktorá sa má zaujať v Svetovej colnej organizácii

               Pred každým zasadnutím výboru pre HS sa v prípade, že tento orgán je vyzvaný prijať rozhodnutia s právnymi účinkami pre Úniu, podniknú kroky potrebné na to, aby sa v pozícii, ktorá sa má vyjadriť v mene Únie, zohľadnili v súlade so zásadami, kritériami a usmerneniami stanovenými v prílohe I najnovšie technické a iné relevantné informácie predložené Komisii.

               Na tento účel a na základe uvedených informácií Komisia predloží Rade alebo jej prípravným orgánom v dostatočnom predstihu pred každým zasadnutím výboru pre HS, ktoré sa uvádza v predchádzajúcom odseku, písomný dokument, v ktorom sa uvedú podrobnosti navrhovanej pozície Únie. Do 5 pracovných dní odo dňa, keď Komisia informovala Radu alebo jej prípravné orgány, môže Rada vyjadriť svoj nesúhlas s návrhom pozície k jednému alebo viacerým individuálnym rozhodnutiam o HS.

               S cieľom zachovať práva Únie a zabrániť tomu, aby sa vo WCO prijalo rozhodnutie v záležitosti, v súvislosti s ktorou Rada nie je schopná zaujať pozíciu pred uplynutím lehoty stanovenej v článku 8 ods. 2 dohovoru o HS, Komisia v súlade s článkom 8 ods. 3 dohovoru o HS v mene Únie požiada, aby sa daná záležitosť predložila Rade WCO a výboru pre HS na nové preskúmanie.

               V prípadoch, keď sa pozícia Únie zásadne líši od rozhodnutia, ktoré prijal výbor pre HS, Komisia v dostatočnom predstihu pred uplynutím lehoty stanovenej v článku 8 ods. 2 dohovoru o HS predloží Rade alebo jej prípravným orgánom písomný dokument, v ktorom uvedie, či predmetné rozhodnutie(-a) možno akceptovať alebo či sa musí príslušná záležitosť predložiť Rade WCO a výboru pre HS na nové preskúmanie podľa článku 8 ods. 3 dohovoru o HS. Do 10 pracovných dní odo dňa, keď Komisia informovala Radu alebo jej prípravné orgány, môže Rada vyjadriť svoj nesúhlas s návrhom pozície k jednému alebo viacerým individuálnym rozhodnutiam výboru pre HS, ktoré sa majú prijať v rámci WCO.

                     (1)

                        Rozhodnutie Rady 87/369/EHS zo 7. apríla 1987, ktoré sa týka uzavretia Medzinárodného dohovoru o harmonizovanom systéme opisu a číselného označovania tovaru a protokolu o jeho zmene a doplnkoch (Ú. v. ES L 198, 20.7.1987, s. 1).

                     (2)

                        Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).


               EURÓPSKA KOMISIA
            V Bruseli15. 7. 2019
            COM(2019) 337 final
            2019/0153(NLE)
            Návrh
            ROZHODNUTIE RADY
            o pozícii, ktorá sa má prijať v mene Európskej únie v Spoločnom výbore EHP k zmene Protokolu 31 k Dohode o EHP o spolupráci v špecifických oblastiach mimo štyroch slobôd[RescUE]
            (Text s významom pre EHP)

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

                  Cieľom návrhu rozhodnutia Spoločného výboru EHP (pripojeného k návrhu rozhodnutia Rady) je zmeniť protokol 31 k Dohode o EHP o „spolupráci v špecifických oblastiach mimo štyroch slobôd“ s cieľom rozšíriť spoluprácu zmluvných strán v oblasti civilnej ochrany. V tomto prípade je účelom predmetného pozmeňujúceho návrhu zahrnúť rozhodnutie Európskeho parlamentu a Rady (EÚ) 2019/420 z 13. marca 2019, ktorým sa mení rozhodnutie č. 1313/2013/EÚ o mechanizme Únie v oblasti civilnej ochrany
                     1
                   a umožniť tak štátom EZVO, ktoré sú členmi EHP, aby sa od 21. marca 2019 zúčastňovali na akciách Únie týkajúcich sa tohto rozhodnutia EÚ.

               •Súlad s existujúcimi ustanoveniami v tejto oblasti politiky

                  Pripojeným návrhom rozhodnutia Spoločného výboru sa rozširuje už existujúca politika EÚ v oblasti civilnej ochrany na štáty EZVO, ktoré sú členmi EHP (Nórsko, Island a Lichtenštajnsko), s cieľom zlepšiť reakciu Únie na prírodné katastrofy a katastrofy spôsobené ľudskou činnosťou.

               •Súlad s ostatnými politikami Únie

                  Rozšírenie acquis EÚ na štáty EZVO, ktoré sú členmi EHP, jeho začlenením do Dohody o EHP sa vykonáva v súlade s cieľmi a zásadami obsiahnutými v uvedenej dohode zameranej na vytvorenie dynamického a homogénneho Európskeho hospodárskeho priestoru založeného na spoločných pravidlách a rovnakých podmienkach hospodárskej súťaže.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               Právny predpis, ktorý sa má začleniť do Dohody o EHP, vychádza z článku 196 Zmluvy o fungovaní Európskej únie v spojení s jej článkom 218 ods. 9.

                  Podľa článku 1 ods. 3 nariadenia Rady (ES) č. 2894/94
                     2
                   o opatreniach na vykonávanie Dohody o EHP Rada na základe návrhu Komisie stanoví pozíciu, ktorá sa má v mene Únie prijať k takýmto rozhodnutiam.

               •Subsidiarita (v prípade inej ako výlučnej právomoci)

               Návrh je v súlade so zásadou subsidiarity z tohto dôvodu:

               cieľ tohto návrhu, ktorým je zabezpečiť homogénnosť vnútorného trhu, nie je možné uspokojivo dosiahnuť na úrovni členských štátov, a preto ho z dôvodu jeho účinkov možno lepšie dosiahnuť na úrovni Únie.

               •Proporcionalita

                  V súlade so zásadou proporcionality tento návrh neprekračuje rámec toho, čo je nevyhnutné na dosiahnutie daného cieľa.

               •Výber nástroja

                  V súlade s článkom 98 Dohody o EHP je zvoleným nástrojom rozhodnutie Spoločného výboru EHP. Spoločný výbor EHP zabezpečuje účinné vykonávanie a fungovanie Dohody o EHP. Na tento účel prijíma rozhodnutia v prípadoch stanovených v Dohode o EHP.

               3.VÝSLEDKY HODNOTENÍ EX-POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

                  Neuplatňuje sa.

               4.VPLYV NA ROZPOČET

                  Štáty EZVO, ktoré sú členmi EHP, od 21. marca 2019 finančne prispievajú na mechanizmus v súlade s jeho zmenenými ustanoveniami.

               2019/0153 (NLE)

               Návrh

               ROZHODNUTIE RADY

               o pozícii, ktorá sa má prijať v mene Európskej únie v Spoločnom výbore EHP k zmene Protokolu 31 k Dohode o EHP o spolupráci v špecifických oblastiach mimo štyroch slobôd

                  [RescUE]

               (Text s významom pre EHP)

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 196 v spojení s článkom 218 ods. 9,

               so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore
                  3
               , a najmä na jeho článok 1 ods. 3,

               so zreteľom na návrh Európskej komisie,

               keďže:

               (1)Dohoda o Európskom hospodárskom priestore
                  4
                (ďalej len „Dohoda o EHP“) nadobudla platnosť 1. januára 1994.

               (2)Podľa článku 98 Dohody o EHP sa Spoločný výbor EHP môže rozhodnúť zmeniť, okrem iného, protokol 31 k uvedenej dohode.

               (3)Protokol 31 k Dohode o EHP obsahuje konkrétne ustanovenia o spolupráci v špecifických oblastiach mimo štyroch slobôd.

               (4)Je vhodné rozšíriť spoluprácu zmluvných strán Dohody o EHP tak, aby zahŕňala rozhodnutie Európskeho parlamentu a Rady (EÚ) 2019/420 z 13. marca 2019, ktorým sa mení rozhodnutie č. 1313/2013/EÚ o mechanizme Únie v oblasti civilnej ochrany
                  5
               .

               (5)Protokol 31 k Dohode o EHP by sa preto mal zodpovedajúcim spôsobom zmeniť, aby sa od 21. marca 2019 umožnila táto rozšírená spolupráca.

               (6)Pozícia Únie v Spoločnom výbore EHP by mala vychádzať z pripojeného návrhu rozhodnutia,

               PRIJALA TOTO ROZHODNUTIE:

               Článok 1

               Pozícia, ktorá sa má prijať v mene Európskej únie v Spoločnom výbore EHP k navrhovanej zmene Protokolu 31 k Dohode o EHP, je založená na návrhu rozhodnutia Spoločného výboru EHP pripojenom k tomuto rozhodnutiu.

               Článok 2

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda

                     (1)

                        Ú. v. EÚ L 77I, 20.3.2019, s. 1.

                     (2)

                        Ú. v. ES L 305, 30.11.1994, s. 6 – 8.

                     (3)

                        Ú. v. ES L 305, 30.11.1994, s. 6.

                     (4)

                        Ú. v. ES L 1, 3.1.1994, s. 3.

                     (5)

                        Ú. v. EÚ L 77I, 20.3.2019, s. 1.

    ---documentbreak---

               EURÓPSKA KOMISIA
            V Bruseli15. 7. 2019
            COM(2019) 337 final
            PRÍLOHA
            k
            návrhu ROZHODNUTIA RADY
            o pozícii, ktorá sa má prijať v mene Európskej únie v Spoločnom výbore EHP k zmene Protokolu 31 k Dohode o EHP o spolupráci v špecifických oblastiach mimo štyroch slobôd[RescUE]

               PRÍLOHA

               ROZHODNUTIE SPOLOČNÉHO VÝBORU EHP

               č. […]

               z […],

               ktorým sa mení Protokol 31 k Dohode o EHP o spolupráci v špecifických oblastiach mimo štyroch slobôd

               SPOLOČNÝ VÝBOR EHP,

               so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej články 86 a 98,

               keďže:

               (1)Je vhodné rozšíriť spoluprácu zmluvných strán tak, aby zahŕňala rozhodnutie Európskeho parlamentu a Rady (EÚ) 2019/420 z 13. marca 2019, ktorým sa mení rozhodnutie č. 1313/2013/EÚ o mechanizme Únie v oblasti civilnej ochrany
                  1
               .

               (2)Protokol 31 k Dohode o EHP by sa preto mal zodpovedajúcim spôsobom zmeniť s cieľom umožniť túto rozšírenú spoluprácu od 21. marca 2019,

               PRIJAL TOTO ROZHODNUTIE:

               Článok 1

               V článku 10 ods. 8 písm. d) Protokolu 31 k Dohode o EHP sa v zarážke (rozhodnutie Európskeho parlamentu a Rady č. 1313/2013/EÚ) dopĺňa tento text:

               „zmenené týmto právnym predpisom:

               –32019 D 0420: rozhodnutie Európskeho parlamentu a Rady (EÚ) 2019/420 z 13. marca 2019, ktorým sa mení rozhodnutie č. 1313/2013/EÚ o mechanizme Únie v oblasti civilnej ochrany (Ú. v. EÚ L 77I, 20.3.2019, s. 1.).

               Článok 2

               Toto rozhodnutie nadobúda účinnosť dňom nasledujúcim po poslednom oznámení Spoločnému výboru EHP podľa článku 103 ods. 1 dohody
                  2*.

               Uplatňuje sa od 21. marca 2019.

               Článok 3

               Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.

               V Bruseli [...]

                  Za Spoločný výbor EHP

                  predseda

                  […]

                  tajomníci

                  Spoločného výboru EHP

                  […]

                     (1)

                        Ú. v. EÚ L 77I, 20.3.2019, s. 1.

                     (2)
                  *
                        [Ústavné požiadavky neboli oznámené.] [Ústavné požiadavky boli oznámené.]


               EURÓPSKA KOMISIA
            V Bruseli25. 9. 2019
            COM(2019) 423 final
            2019/0199(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v Správnom výbore zriadenom Medzinárodným dohovorom o harmonizácii hraničných kontrol tovaru

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má zaujať v mene Únie v Správnom výbore zriadenom Medzinárodným dohovorom o harmonizácii hraničných kontrol tovaru (ďalej len „Harmonizačný dohovor“) v súvislosti s plánovaným prijatím zmien článku 7 prílohy 8 k Harmonizačnému dohovoru, pokiaľ ide o frekvenciu podávania správ v rámci mechanizmu podávania správ.

               2.Kontext návrhu

               2.1.Medzinárodný dohovor o harmonizácii hraničných kontrol tovaru

               Cieľom Medzinárodného dohovoru o harmonizácii hraničných kontrol tovaru ( ďalej len „Harmonizačný dohovor“) je uľahčiť, a tým rozvíjať medzinárodný obchod prostredníctvom harmonizácie (v prípade potreby) rôznych hraničných kontrol, ktoré sa vzťahujú na pohyb tovaru. Harmonizačný dohovor podpísaný v Ženeve 21. októbra 1982 bol v mene Spoločenstva schválený nariadením Rady (EHS) č. 1262/84 z 10. apríla 1984
                  1
               , ktoré nadobudlo účinnosť 12. septembra 1987. V súčasnosti má dohovor 58 zmluvných strán vrátane Európskej únie a jej členských štátov.

               2.2.Správny výbor

               Správny výbor koná v rámci Harmonizačného dohovoru. Jeho úlohou je zvážiť a prijať zmeny Harmonizačného dohovoru. O návrhoch sa hlasuje a každý štát, ktorý je zmluvnou stranou a je zastúpený na zasadnutí Správneho výboru, má jeden hlas.

               Únia má výlučnú právomoc v colnej oblasti, ktorú riadi Harmonizačný dohovor. Únia ako regionálna hospodárska organizácia má v prípade hlasovania iba počet hlasov rovnajúci sa celkovému počtu hlasov pridelených jej členským štátom, ktoré sú tiež zmluvnými stranami dohovoru. Keďže všetky členské štáty EÚ sú zmluvnými stranami dohovoru, Únia má 28 hlasov.

               Zmeny Harmonizačného dohovoru sa prijímajú dvojtretinovou väčšinou prítomných a hlasujúcich členov. Rozhodnutie musí prijať kvórum tvorené najmenej jednou tretinou štátov, ktoré sú zmluvnými stranami dohovoru.

               2.3.Pripravovaný akt Správneho výboru

               Na svojom dvanástom zasadnutí má Správny výbor rozhodnúť o prijatí navrhovaných zmien Harmonizačného dohovoru (ďalej len „pripravovaný akt“).

               Cieľom pripravovaného aktu je znížiť frekvenciu podávania správ v rámci mechanizmu podávania správ o pokroku dosiahnutom pri zlepšovaní postupov prekračovania hraníc v medzinárodnej cestnej doprave. Každá zmluvná strana dohovoru má v súčasnosti vyplniť a zaslať sekretariátu EHK OSN návrh dotazníka o vykonávaní prílohy 8 k dohovoru (uverejnenie právnych predpisov, infraštruktúra, uplatňovanie atď.). Pripravovaný akt zmení harmonogram podávania správ z dvoch na päť rokov, čím sa poskytne dostatok času na to, aby sa dosiahol výsledok, ktorý je zaujímavý.

               Pripravovaný akt bude záväzný pre zmluvné strany v súlade s článkom 22 Harmonizačného dohovoru. Článok 22 sa týka navrhovaných zmien dohovoru a stanovuje sa v ňom, že: „Každá navrhnutá zmena oznámená podľa ustanovení predchádzajúceho odseku nadobúda účinnosť pre všetky zmluvné strany tri mesiace po uplynutí obdobia dvanástich mesiacov odo dňa, keď bolo oznámenie urobené, ak počas tohto obdobia generálnemu tajomníkovi Organizácie Spojených národov neoznámil proti navrhnutej zmene žiadnu námietku štát, ktorý je zmluvnou stranou, alebo oblastná integračná ekonomická organizácia, ktorá je zmluvnou stranou a postupuje podľa podmienok ustanovených v odseku 2 článku 16 tohto dohovoru.“

               3.Pozícia, ktorá sa má zaujať v mene Únie

               Únia podporuje cieľ zaujať primeraný prístup k frekvencii podávania správ v rámci mechanizmu podávania správ o pokroku dosiahnutom pri zlepšovaní postupov prekračovania hraníc v medzinárodnej cestnej doprave. Tieto globálne prieskumy sa v súčasnosti uskutočňujú každé dva roky, čo znamená, že každé dva roky musí každá zmluvná strana (vrátane Európskej únie) podať správu o dosiahnutom pokroku. Súčasná frekvencia podávania správ je zaťažujúca pre zmluvné strany, pretože dotazník si často na vnútroštátnej úrovni vyžaduje koordináciu medzi colnými a dopravnými orgánmi jednotlivých ministerstiev. Okrem toho, ako sa rozoberalo a koordinovalo s členskými štátmi v rámci Skupiny colných expertov TIR, očakáva sa, že výsledky prieskumov prinesú podobné výsledky, keď sa budú uskutočňovať každých päť rokov.

               Navrhuje sa preto, aby Únia podporila návrh na zmenu článku 7 prílohy 8 k Harmonizačnému dohovoru, ktorého cieľom je predĺžiť frekvenciu podávania správ z dvoch na päť rokov.

               Je vhodné stanoviť pozíciu, ktorá sa má zaujať v mene Únie v Správnom výbore, keďže zmeny budú mať pre Úniu záväzný charakter.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Článok 218 ods. 9 ZFEÚ sa uplatňuje bez ohľadu na to, či je Únia členom predmetného orgánu alebo zmluvnou stranou dohody
                  2
               .

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  3
               .

               4.1.2.Uplatnenie na tento prípad

               Správny výbor je orgánom zriadeným dohodou, konkrétne Medzinárodným dohovorom o harmonizácii hraničných kontrol tovaru.

               Akt, ktorý má Správny výbor prijať, predstavuje akt s právnymi účinkami. Pripravovaný akt bude mať podľa medzinárodného práva v súlade s článkom 22 Medzinárodného dohovoru o harmonizácii hraničných kontrol tovaru záväzný charakter.

               Pripravovaným aktom sa nedopĺňa ani nemení inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa prijíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú colnej a vonkajšej obchodnej politiky.

               Hmotnoprávnym základom navrhovaného rozhodnutia je preto článok 207 ZFEÚ.

               4.3.Záver

               Právnym základom navrhovaného rozhodnutia by mal byť článok 207 v spojení s článkom 218 ods. 9 ZFEÚ.

               5.Uverejnenie pripravovaného aktu

               Keďže aktom Správneho výboru sa zmení príloha 8 k Medzinárodnému dohovoru o harmonizácii hraničných kontrol tovaru, je vhodné uverejniť ho po jeho prijatí v Úradnom vestníku Európskej únie.

               2019/0199 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v Správnom výbore zriadenom Medzinárodným dohovorom o harmonizácii hraničných kontrol tovaru

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Medzinárodný dohovor o harmonizácii hraničných kontrol tovaru z roku 1982 (ďalej len „dohovor“) bol schválený nariadením Rady (EHS) č. 1262/84
                  4
               .

               (2)Podľa článku 22 dohovoru môže Správny výbor prijať zmeny dvojtretinovou väčšinou prítomných a hlasujúcich zmluvných strán.

               (3)Správny výbor má na svojom dvanástom zasadnutí prijať zmenu článku 7 prílohy 8.

               (4)Je vhodné stanoviť pozíciu, ktorá sa má zaujať v mene Únie v Správnom výbore, keďže zmeny dohovoru budú mať pre Úniu záväzný charakter.

               (5)Únia podporuje nový článok 7 prílohy 8 k dohovoru, keďže znížením frekvencie podávania správ v rámci mechanizmu podávania správ o pokroku dosiahnutom pri zlepšovaní postupov prekračovania hraníc v medzinárodnej cestnej doprave sa obmedzia administratívne formality pre členské štáty.

               (6)Pozícia, ktorá sa má prijať v mene Únie v Správnom výbore dohovoru, by teda mala byť založená na návrhu zmien uvedených v prílohe k tomuto rozhodnutiu,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie na dvanástom alebo nasledujúcom zasadnutí Správneho výboru, spočíva v podpore návrhu na zmenu pripojeného k tomuto rozhodnutiu.

               Článok 2

               Redakčné úpravy návrhu na zmenu uvedeného v článku 1 môže schváliť zástupca Únie v Správnom výbore.

               Článok 3

               Toto rozhodnutie nadobúda účinnosť dňom jeho prijatia.

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Ú. v. ES L 126, 12.5.1984, s. 1 – 2.

                     (2)

                        Rozsudok Súdneho dvora zo 7. októbra 2014, Nemecko/Rada, Vec C-399/12, ECLI:EU:C:2014:2258, bod 64.

                     (3)

                        Rozsudok Súdneho dvora zo 7. októbra 2014, Nemecko/Rada, vec C-399/12, ECLI:EU:C:2014:2258, body 61 až 64.

                     (4)

                        Ú. v. ES L 126, 12.5.1984, s. 1.

    ---documentbreak---

               EURÓPSKA KOMISIA
            V Bruseli25. 9. 2019
            COM(2019) 423 final
            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Európskej únie v Správnom výbore zriadenom Medzinárodným dohovorom o harmonizácii hraničných kontrol tovaru

               PRÍLOHA

               Zmena Medzinárodného dohovoru o harmonizácii hraničných kontrol tovaru

               Príloha 8, článok 7

               Slovné spojenie raz za dva roky sa nahrádza slovným spojením raz za päť rokov.